Volkswagen rykker tættere på solid-state batterier

Solid-state batterier har i årevis været udråbt som elbilernes næste store teknologiske spring. Nu er Volkswagen rykket markant tættere på målet. Batteriudvikleren QuantumScape har nemlig sat strøm til sin første automatiserede pilotlinje for serieproduktion.

Den nye produktionslinje, kaldet Eagle Line, er netop indviet på QuantumScapes hovedkontor i San Jose i Californien. Her skal virksomheden for første gang bevise, at deres solid-state teknologi ikke kun fungerer i laboratoriet, men også kan produceres stabilt og i høj kvalitet i industriel skala.

Udfordringen med solid-state batterier er masseproduktion. Det er netop den barriere, Eagle Line skal bryde.

Ifølge QuantumScape er pilotlinjen designet til at producere virksomhedens såkaldte QSE-5-celler – battericeller, der allerede på papiret overgår de bedste lithium-ion-batterier på markedet. Produktionen bygger på en ny keramisk separator, som fremstilles med den interne Cobra-proces. Den gør det muligt at automatisere en ellers ekstremt kompleks del af batteriet.

Volkswagen står forrest i køen

Volkswagen er ikke bare tilskuer. Koncernen ejer omkring 17 procent af QuantumScape og har dermed førsteret til de første battericeller. Samarbejdet håndteres primært gennem Volkswagens eget batteriselskab PowerCo, som allerede har licens til at masseproducere teknologien, hvis pilotprojektet lykkes.

Det betyder, at de første solidstate-celler fra Eagle Line skal bruges i testbiler fra Volkswagen Group. Her skal de gennemgå omfattende prøver i virkelige køresituationer, før teknologien eventuelt kan finde vej til serieproducerede elbiler.

Hurtig opladning uden kompromiser

Noget af det mest opsigtsvækkende ved QuantumScapes teknologi er kombinationen af høj energitæthed og ekstrem hurtig opladning. QSE-5-cellerne kan ifølge virksomheden lades fra 10 til 80 procent på omkring 12 minutter – uden at gå på kompromis med rækkevidden.

Det er usædvanligt, fordi hurtig opladning normalt betyder lavere energitæthed. Her lover QuantumScape op til 20–30 procent højere energitæthed målt i volumen og omkring 5 procent målt i vægt sammenlignet med de bedste batterier i dag.

På kort sigt betyder pilotlinjen ikke, at solid-state elbiler står hos forhandlerne i morgen. Men den markerer et vigtigt skridt væk fra PowerPoint-præsentationer og hen mod reel produktion. Hvis Eagle Line lever op til forventningerne, kan næste skridt blive deciderede batterifabrikker i gigawatt-time-skala.

Volkswagen rykker tættere på solid-state batterier